आईओए ने एचआई-आईएचएफ समझौते को नकारा  
भारतीय ओलिंपिक संघ ने देश में हॉकी के संचालन से सम्बंधित हॉकी इंडिया और भारतीय हॉकी महासंघ के बीच हुए समझौते को नकार दिया है।
भारतीय ओलिंपिक संघ (आईओए) ने देश में हॉकी के संचालन से सम्बंधित हॉकी इंडिया (एचआई) और भारतीय हॉकी महासंघ (आईएचएफ) के बीच हुए समझौते को नकार दिया है।  आईओए के कार्यकारी प्रमुख विजय कुमार मल्होत्रा ने मंगलवार को कहा कि खेल मंत्रालय की मौजूदगी में हुआ यह समझौता 'भ्रम की स्थिति पैदा करता है और इसका कोई अर्थ नहीं है।'  मल्होत्रा ने कहा कि आईओए दो महासंघों के बीच हुए इस समझौते को कभी भी स्वीकार नहीं करेगा। मल्होत्रा ने इस तरह का समझौता कराने पर खेल मंत्रालय को भी आड़े हाथों लिया।  मल्होत्रा ने कहा, "हम किसी प्रकार का पंडोरा बॉक्स नहीं खोलना चाहते। हम नहीं चाहते कि भारतीय खेल जगत में भ्रम और अव्यवस्था की स्थिति पैदा हो।"  "आईओए एक खेल के लिए एक ही महासंघ को मान्यता देगा। अगर हॉकी के संचालन के लिए एक एकीकृत संगठन का निर्माण किया जाता है तो वह हमें स्वीकार्य होगा।"  एचआई, आईएचएफ और खेल मंत्रालय के बीच हुए समझौते के मुताबिक दोनों संगठनों ने आपसी मतभेदों को भुलाकर भारतीय हॉकी के विकास के लिए साथ मिलकर काम करने फैसला किया।  घरेलू स्तर पर हालांकि दोनों संगठन अलग-अलग काम करेंगे। घरेलू स्तर पर दोनों के लिए बराबर जिम्मेदारियां तय करने के लिए एक संयुक्त कार्यकारिणी और कार्यकारी समिति का गठन किया जाएगा।  नए संगठन को राष्ट्रीय टीम के चयन, उसकी तैयारी, विदेशी आयोजनों के लिए टीमों को भेजने और राष्ट्रीय कैम्प आयोजित करने का काम सौंपा जाएगा।  फिलहाल यह व्यवस्था 2012 तक के लिए की गई है। इसके बाद इन संगठनों की जिम्मेदारियों पर फिर से विचार किया जाएगा।  बीते सप्ताह एकीकृत संगठन के गठन को लेकर हुई बैठक के नाकाम होने के बाद माकन ने दोनों संगठनों को मतभेद मिटाने के लिए 25 जुलाई तक का अल्टीमेटम दिया था।